
Text rozhodnutia
Súd: Krajský súd Banská Bystrica Spisová značka: 15Co/186/2016 Identifikačné číslo súdneho spisu: 6915203504 Dátum vydania rozhodnutia: 08. 06. 2016 Meno a priezvisko sudcu, VSÚ: JUDr. Jaroslav Mikulaj ECLI: ECLI:SK:KSBB:2016:6915203504.2 Uznesenie Krajský súd v Banskej Bystrici v právnej veci navrhovateľa S. K., nar. XX.XX.XXXX, bytom S. XXX, Y., zast. AK Bitalová & Demeterová, s.r.o., so sídlom Źánovská 5183/2A, Rimavská Sobota, kancelária Hviezdoslavova 8, Rimavská Sobota, proti odporcovi POHOTOVOSŤ s.r.o., so sídlom Pribinova 25, 811 09 Bratislava, IČO 35 807 598, o určenie bezúročnosti zmluvy a určenie neplatnosti rozhodcovskej zmluvy, na odvolanie odporcu proti uzneseniu Okresného súdu v Rimavskej Sobote č. k. 7C/121/2015 - 47 zo dňa 19.01.2016, takto r o z h o d o l : Uznesenie okresného súdu p o t v r d z u j e . o d ô v o d n e n i e : Napadnutým uznesením okresný súd uložil odporcovi povinnosť zaplatiť súdny poplatok za určenie neplatnosti rozhodcovskej zmluvy podľa položky 3 písm. c) v spojení s ust. § 6 ods. 2 Sadzobníka súdnych poplatkov zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov v sume 331,50 eur, v lehote do 10 dní odo dňa doručenia uznesenia s poučením, že pokiaľ nebude vyrubený súdny poplatok riadne a včas zaplatený, bude ho súd vymáhať. Proti tomuto uzneseniu podal odporca v zákonom stanovenej lehote odvolanie. Navrhol uznesenie okresného súdu zrušiť. Namietal, že súdny poplatok v sume 331,50 eur nebol vyrubený v správnej výške, výšku tohto súdneho poplatku za odvolanie žiada opraviť, prípade dostatočne odôvodniť ako prvostupňový súd k sume 331,50 eur dospel, keďže odporcu za to isté odvolanie zároveň zaviazal zaplatiť sumu 99,50 eur. Podľa názoru odporcu, za odvolanie sa vyčísli alebo suma 99,50 eur, ak nemožno predmet konania oceniť peniazmi alebo 331,50 eur za konanie, ktorého predmetom je rozhodcovská zmluva či rozsudok. Odporca zastáva názor, že nakoľko ide o jedno spoločné samostatné konanie, v ktorom sa rozhoduje o bezúročnosti a bezpoplatkovosti zmluvy a zároveň o tom, či rozhodcovská zmluva je platná alebo nie, je možné vyčísliť len jeden poplatok za odvolanie a preto ide o nevyčísliteľný spor a mala by sa aplikovať sadzba stanovená predpisom podľa položky č. 1 písm. b) 99,50 eur. Rozhodnutie vo veci bolo vydané vyšším súdnym úradníkom okresného súdu. Zákonný sudca predložil vec na rozhodnutie odvolaciemu súdu podľa § 374 ods. 4 O. s. p.. Krajský súd, ako súd odvolací, preskúmal vec v rozsahu podľa § 212 ods. 1 O. s. p., bez nariadenia pojednávania podľa § 214 ods. 2 O. s. p. a uznesenie okresného súdu podľa § 219 ods. 1, 2 O. s. p. potvrdil. Podľa zákona č. 71/1992 Zb. o súdnych poplatkoch Sadzobníka súdnych poplatkov Položky č. 1 písm. b) z návrhu na začatie konania, ak nemožno predmet konania oceniť peniazmi, je súdny poplatok 99,50 eur. V poznámke k Položke 1 v bode 3. veta prvá sa uvádza, že poplatky podľa rovnakej sadzby sa platia i v odvolacom konaní vo veci samej a v bode 6. veta prvá sa uvádza, že ak je predmetom konania viac nárokov, každý nárok sa spoplatňuje samostatne, to neplatí, ak ide o viac nárokov na peňažné plnenie a sú vyjadrené jednou sumou. Podľa zákona č. 71/1992 Zb. o súdnych poplatkoch Sadzobníka súdnych poplatkov Položky č. 3 písm. c) z návrhu na začatie konania o neplatnosti rozhodcovskej zmluvy a o zrušení rozhodcovského rozhodnutia vydaného rozhodcom je súdny poplatok 331,50 eur. Podľa § 6 ods. 2 zákona č. 71/1992 Zb. o súdnych poplatkoch je sadzba poplatku ustanovená za konanie, rozumie sa tým konanie na jednej inštancii. Predmetom daného konania bolo viac nárokov, a to nárok o určenie, že zmluva je bezúročná a bezpoplatková a nárok o určenie neplatnosti rozhodcovskej zmluvy. Teda v konaní boli uplatnené dva nároky, o ktorých súd meritórne rozhodoval. Potom sa každý nárok spoplatňuje samostatne. V danom prípade nejde o viac nárokov na peňažné plnenie, ktoré sú vyjadrené jednou sumou, kedy sa platí iba jeden poplatok. Postup súdu bol správny, keď vyrubil podľa Sadzobníka súdnych poplatkov, prílohy zákona č. 71/1992 Zb. o súdnych poplatkoch, jeden súdny poplatok vo výške 99,50 eur podľa položky č. 1 písm. b) ak nemožno predmet konania oceniť peniazmi - za určenie že zmluva je bezúročná a bezpoplatková a ďalší poplatok podľa položky č. 3 písm. c) za určenie neplatnosti rozhodcovskej zmluvy vo výške 331,50 eur. Pokiaľ ide o výšku vyrubených poplatkov, obidva sú v sadzobníku určené pevnou sumou (§ 6 ods. 1 veta prvá zákona o súdnych poplatkoch), boli vyrubené v správnej výške. Preskúmaním odvolací súd zistil, že rozhodnutie je vo výroku aj odôvodnení správne. Preto rozhodnutie okresného súdu potvrdil. Rozhodnutie bolo prijaté pomerom hlasov členov senátu odvolacieho súdu 3 : 0. Poučenie: Proti tomuto rozhodnutiu odvolanie nie je prípustné.

